**EXTRAS - RAPORT**

***privind participarea Autorității Electorale Permanente la webinarul referitor la managementul secțiilor de votare în contextul pandemiei COVID-19, organizat de Centrul Internațional pentru Studii Parlamentare, în data de 12 august 2020***

În ultima perioadă, numeroase instituții sau asociații electorale au organizat evenimente online despre implicațiile pe care le are pandemia de COVID 19 în organizarea proceselor electorale programate în 2020. Astfel, și Centrul Internațional pentru Studii Parlamentare (ICPS) a decis organizarea unui al doilea webinar, având ca temă *Managementul secțiilor de votare în contextul pandemiei COVID-19*. Autoritatea Electorală Permanentă a primit invitația înregistrată la AEP cu nr. 11361/06.08.2020, de a participa la acest eveniment online.

Plecând de la faptul că, pe fondul pandemiei COVID-19, numeroase țări au decis amânarea alegerilor, altele au introdus măsuri speciale pentru desfășurarea acestora, participanții la discuții au fost invitați să analizeze riscurile și oportunitățile, pe termen scurt și pe termen lung, ale deciziilor privind organizarea sau amânarea alegerilor din acest an.

Webinarul a reunit experți şi oficiali electorali din partea unor prestigioase organisme de management electoral şi organizații internaționale cu responsabilități electorale. Printre vorbitori s-au numărat reprezentanți ai Tribunalul electoral al sistemului judiciar federal din Mexic, ai Consiliului Național Electoral din Columbia, ai Consiliului Național Electoral din Ecuador, ai International IDEA și ai organizației Democracy Counts (Democrația contează) din Marea Britanie.

Din partea Autorității Electorale Permanente a participat la Webinar directorul adjunct al Direcției comunicare, din cadrul Departamentului cooperare internațională și relații publice.

**Prezentarea participanților și subiectelor dezbătute**

**Locație:** Webinar a fost organizat pe platforma ZOOM, accesul fiind asigurat de ICPS.

**Moderator**: directorul general al Departamentului de Relații internaționale, din cadrul Tribunalului electoral al sistemului judiciar federal din Mexic.

**Vorbitori:** președintele Consiliului Național Electoral din Columbia, președintele Consiliului Național Electoral din Ecuador, un expert național din cadrul International IDEAșipreședintele organizației Democracy Counts (Democrația contează).

**Rezumatul discuțiilor**

Primul vorbitor a fost expertul International IDEA, care a prezentat *principalele tendințe în alegeri, în timpul pandemiei de Covid - 19*. Multe țări au ales să amâne alegerile. Întrebarea care s-a pus a fost: pentru cât timp să fie amânate alegerile? Astfel, unele țări au reprogramat alegerile în a doua parte a anului 2020, altele le-au reprogramat în 2021, iar unele au rămas fără dată exactă. În aceste condiții, se pune problema unei comunicări bune între autorități și cetățeni, care să construiască și să mențină încrederea acestora, poziționarea organismelor de management electoral ca principal canal de comunicare în ceea ce privește organizarea alegerilor, informarea și educarea cetățenilor, eliminarea știrilor false.

Alegerile în timpul COVID 19 fie au fost ținute la termen - în proporție de 31%, fie au fost amânate - aproximativ 40 %, iar fără o nouă dată de organizare stabilită - 15%.

Amânarea alegerilor nu este o soluție, este recomandată organizarea-reprogramarea acestora.

Rata de participare la vot în 2020, comparativ cu alegerile ținute în anul 2019, este sensibil mai scăzută - maximum 10 -12% în medie, în funcție de țară sau de tipul alegerilor.

Președintele Consiliului Național Electoral din Ecuador a vorbit despre posibilitatea utilizării votului prin corespondență, extinderea perioadei de vot la mai multe zile, persoanele infectate care au dreptul să participe la procesul de votare, materialele sanitare care să fie puse la dispoziție de stat.

Creșterea capacitații de organizare și a logisticii utilizate implică și creșterea costurilor de organizare a alegerilor.

Președintele Consiliului Național Electoral din Columbia a vorbit despre implicarea mai multor instituții în organizarea alegerilor și implementarea protocoalelor sanitare. Participanții la procesul de votare ar trebui să primească kit-uri cu materiale sanitare.

Nivelul de participare la alegeri poate fi unul rezonabil dacă se face o informare asupra condițiilor de votare.

Legitimitatea alegerilor în cazul unui procent foarte scăzut de participare la vot poate ridica semne de întrebare.

O companie de informare nepotrivită poate conduce la un nivel scăzut de participare.

Limitările unei informări slabe și ale unei campanii electorale insuficiente pot conduce la luarea unor decizii pripite sau nefundamentate. Pe de altă parte, prezentarea multor informații eronate și nivelul de confuzie generat între votanți poate conduce la manipulare și la creșterea neîncrederii în procesul de votare.

Deficitul de încredere pe perioada pandemiei în instituțiile statului este în creștere.

Prezentarea președintelui organizației *Democrația contează* a luat in discuție modul în care tehnologia poate ajuta la gestionarea secțiilor de vot în timpul unei pandemii.

Printre tehnologiile disponibile menționate de vorbitor se numără: portaluri referitoare la cetățeni, candidați, registre electorale și secții de votare centralizate, votare electronică, cursuri online pentru membrii secțiilor de votare. Toate acestea sporesc siguranța și reduc riscurile. Portalurile trebuie să fie active 24/24, iar cetățenii să aibă acces direct și să fie informați în timp real.

Ce se întâmplă cu cei care nu respectă regulile de prevenire a răspândirii COVID 19 cu ocazia procesului de votare? Sunt sancțiuni?

Există o limită a procentului de participare la vot pentru a considera un proces electoral de succes? Acestea au fost întrebări lansate spre dezbatere.

**Recomandări**

Este nevoie de claritate în comunicare și creșterea gradului de transparență.

Este necesar să se promoveze un proces de colaborare și de includere a tuturor factorilor implicați in deciziile care se fac cu ocazia procesului de votare.

Se impune creșterea nivelului de comunicare pentru a putea menține și consolida încrederea și credibilitatea instituțiilor.

Este necesară asigurarea unor puncte unice de informare oficială și sigură în toate situațiile.

Este necesară informarea permanentă a cetățenilor, dar și contracararea dezinformării și a zvonurilor.

Este necesară facilitarea colaborării și cooperării între instituții și cetățeni.

Este necesară implementarea unor mecanisme de informare decentă în vederea operării deciziilor.

**Concluzii**

Democrația nu poate fi o victimă colaterală a pandemiei de COVID 19.

Trebuie să se asigure un echilibru între protecția democrației și protecția împotriva virusului COVID 19 .

Provocările constau în identificarea tuturor soluțiilor posibile pentru a organiza în condiții de siguranță alegerile.

Scopul nostru este să avem alegeri sănătoase-alegători sănătoși - democrație sănătoasă.